AHi word hergebore as SBI | Netwerk24
AHi word hergebore as SBI
Deur Francois Williams 25 September 2017 13:22
Bernard Swanepoel, president van SBI. Foto: Lise Beyers, Paarl Post
Die sakeorganisasie AHi het die naweek nóg 'n gedaanteverwisseling ondergaan deur homself te herdoop tot die SBI, met die mikpunt om die "Groot Stem vir kleinsake" te word.
Die organisasie – wat voorheen as die Afrikaanse Handelsinstituut bekend gestaan het – het ná 'n spesiale vergadering verlede Vrydag 'n nuwe akte van oprigting aanvaar en besluit op die nuwe naam, wat staan vir Small Business Institute.
Bernard Swanepoel, president van die SBI, sê hulle sal trots wees as die organisasie mettertyd sinoniem word met geloofwaardige navorsing en standpunte oor alle sake van belang vir die kleinsakesektor. "Benewens 'n paar honderd maatskappye en staatsondernemings, val meer as 95% van alle sakeondernemings in dié kategorie."
Die geskatte 2 miljoen klein- en middelslagondernemings lewer sowat 40% van Suid-Afrika se bruto binnelandse produk.
Die SBI is luidens 'n verklaring al die afgelope jaar besig met 'n proses om homself te hernuwe in 'n poging om sy relevansie en diversiteit te beskerm.
Dr. Ernest Messina, uitvoerende hoof van die SBI, sê hulle sal die beste belange van alle kleinsakeondernemings in die land bevorder.
Die SBI sal steeds lid bly van Besigheidseenheid Suid-Afrika. Dit verteenwoordig meer as 'n honderd sakekamers.
Die SBI het reeds 'n reeks kleinsake-indabas in Johannesburg, Kaapstad en Durban gehou en beplan op 11 Oktober en 2 November weer sulke indabas in onderskeidelik Bloemfontein en Johannesburg.
Dr. Ernest Messina, uitvoerende hoof van SBI. Foto: Simone Kley
Swanepoel sê wat blyk uit die indabas is die gebrek aan omvattende navorsing oor die kleinsakesektor.
"Ons skep steeds nuwe lae van burokrasie wat bedoel is om kleinsake te steun, maar ons weet nie eens hoe baie van hulle bestaan nie, hoeveel mense hulle in diens neem nie, of hulle groei of krimp, watter sektore hulle oorheers of watter uitdagings hulle het nie."
Hy sê hulle wil genoeg finansiering kry om vroeg volgende jaar met 'n basisstudie oor die grootte van die kleinsakesektor te begin.
Die SBI sal bestuur word deur 'n nuwe direksie van kundiges wat almal 'n passie vir kleinsake deel, lui die groep se verklaring.
Die Afrikaanse Handelsinstituut is aanvanklik meer as 75 jaar gelede gestig om tradisioneel Afrikaanssprekende sake-ondernemings se belange te verteenwoordig.
Die organisasie het die afgelope jare homself probeer herposisioneer om 'n meer inklusiewe en diverse ledetal en teikenmark te bereik, veral onder leiding van Christo van der Rheede, die vorige uitvoerende hoof, en nou onder Messina.